Í nýju blaði Framkvæmdafrétta Vegagerðarinnar er fjallað um nafnið á nýja veginum milli Reykhólahrepps og Strandabyggðar sem kallaður er Arnkötludalur . Gallinn við þá nafngift er að einungis austasti hluti vegarins liggur um Arnkötludalinn en vestanmegin um Gautsdal . Starfsmenn Vegagerðarinnar eru þeirrar skoðunar að betra samheiti fyrir veginn væri nafnið á heiðinni sem skilur að þessa tvo dali . Hún mun hafa verið kölluð langt fram eftir öldum Þröskuldar . Vegurinn heitir í dag Djúpvegur um Arnkötludal en kemur hugsanlega til með að heita Djúpvegur um Þröskulda og þá yrði seinni hlutinn væntanlega notaður meira , eins og til dæmis ef tilkynnt yrði um hálku á Þröskuldum . Þá er vegfarendum um Arnkötludal bent á að í vestanátt og kulda gæti hugsanlega skapast hálka þar sem vegurinn liggur á gilbarminum við Gautsdalsá þar sem foss er í ánni . Þar vill fjúka úr fossinum yfir veginn í vestanátt , sem reyndar er meira ríkjandi í heitum loftstraumum , samkvæmt Framkvæmdafréttum Vegagerðarinnar .